**A kapcsolattartás általános szabályai**

Hozzátartozóival, illetve a kórház (jogszabályban meghatározott esetekben a rendelkezési jogkör gyakorlója) által engedélyezett személyekkel tarthat kapcsolatot.

Hozzátartozó az egyeneságbeli rokon és annak házastársa, az örökbefogadó és a nevelőszülő, az örökbefogadott és a nevelt gyermek, a testvér, a házastárs, a bejegyzett élettárs és a jegyes, a házastárs egyeneságbeli rokona és testvére, valamint a testvér házastársa. Kapcsolattartás kezdeményezését csak a fogvatartott kérheti.

A kapcsolattartás nem engedélyezhető, ha az érintett személy a nyilvántartásba vételhez nem járul hozzá. Nem hozzátartozókkal a kapcsolattartás megtagadható, ha az kellően nem indokolt, illetve akadályozza a büntetés céljának megvalósítását, vagy veszélyt jelent a biztonságra.

A szabadságvesztés végrehajtása során az intézet a végrehajtási fokozatokra és rezsimekre vonatkozó szabályok szerint, a társadalomba való beilleszkedés érdekében elősegíti, hogy az elítélt fenntarthassa és fejleszthesse hozzátartozóival, más személyekkel, valamint a reintegrációs célkitűzéseket elősegítő külső szervezetekkel való kapcsolatát.

Az elítélt kapcsolattartása az e törvényben meghatározottak szerint, az intézet rendje és a fogvatartás biztonsága érdekében ellenőrizhető. Az intézet rendje és a fogvatartás biztonsága érdekében, vagy egészségügyi okból a kapcsolattartás korlátozásának is helye lehet.

Ha a szabadságvesztés foganatba vételére tekintettel szüntette meg a bíróság vagy az ügyész az elítélttel szemben más büntető ügyben elrendelt előzetes letartóztatást, akkor a rendelkezési jogkör gyakorlójának ilyen irányú rendelkezése esetén az elítélt kapcsolattartása vagy elkülönítése tekintetében korábban hozott korlátozó intézkedéseit be kell tartani.

Az elítélt kapcsolattartási formái:

*a)* levelezés,

*b)* telefonbeszélgetés a bv. intézet által biztosított telefonnal,

*c)* csomag küldése és fogadása,

*d)* látogató fogadása,

*e)* látogató bv. intézeten kívüli fogadása,

*f)* kimaradás,

*g)* eltávozás.

Az elítélt a rezsim szabályok szerint igénybe veheti az intézet által a lehetőségekhez mérten nyújtott elektronikus kapcsolattartási formákat.